Innocentius episcopus, servus servorum Dei, dilecto filio.... abbati monasterii Sancti Rigaudi, ordinis S. Benedicti, Matisconensis diœcesis, Salutem et apostolicam benedictionem. Ex parte tuâ fuit nobis humiliter supplicatum ut cùm observantia tui ordinis ab ipsâ institutione sui multùm sit rigida et difficilis ad ferendum, fueruntque postmodùm tàm per felicis recordationis G. P P. predecessorem nostrum, quàm per loci metropolitanum et diecesanum, ac Legatos sedis Apostolice, vel delegatos ipsius, nonnulla superaddita statuta gravia, et precepta diversarum penarum adjectione vallata, ut contingat sub tantis oneribus deficere oneratos, providere super hoc paternâ sollicitudine curaremus. Nos igitur, attendentes quòd expedit calamum quassatum non conteri, et in erasione eruginis vas non frangi, devotionis tue precibus inclinati, præsentium tibi auctoritate concedimus, ut super observatione ipsorum statutorum et preceptorum que de tue substantiâ regule non existunt, tu ac successores tui cum monasterii tui ejusque membrorum monachis presentibus et futuris liberè dispensare possitis, hiis casibus duntaxat exceptis super quibus in eâdem regulâ est dispensatio interdicta; in quibus casibus dispensandi super penis adjectis et irregularitatibus quas tui subditi ob hoc hactenùs incurrerunt vel incurrent de cetero, eosque absolvendi ab interdicti vel suspensionis aut excommunicationis vinculo quo ipsos ob transgressionem eorumdem statutorum et preceptorum involvi contigit vel continget, injunctâ sic absolutis penitentiâ salutari, libera sit tibi tuisque successoribus de nostrâ permissione facultas; Priori nichilominùs tuo ac successoribus ejus concedendi tibi tuisque successoribus hujusmodi dispensationis et absolutionis beneficium, si opportunum fuerit, indulgentes auctoritate presentium potestatem, non obstantibus aliquibus litteris ad........ metropolitanum vel diecesanum tuum seu quemcumque alium ab apostolicâ sede vel Legatis ejus aut delegatis ipsius sedis sub quocumque tenore directis; et processibus habitis in idem (de quibus forsitan oporteat in præsentibus fieri mentionem) etiamsi fortè auctoritate sedis apostolice fuerint confirmati, et etiam dirigendis. Nulli ergò hominum liceat hanc paginam nostræ concessionis infringere, vel ei ausu temerario contra ire. Si quis autem hoc attemptare præsumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani xi kalendas decembris, Pontificatus nostri anno undecimo.